เอกสารแนบ 3 รายงานของคณะกรรมการตรวจสอบ ประจำปี 2554

คณะกรรมการตรวจสอบ บริษัท ทานตะวันอุตสาหกรรม จำกัด (มหาชน)
ประกอบด้วยกรรมการผู้ทรงคุณวุฒิที่มีความเป็นอิสระ 3 ท่าน ปี 2554
การประชุมของคณะกรรมการตรวจสอบมีทั้งสิ้น 6 ครั้ง
กรรมการตรวจสอบทุกคนเข้าร่วมการประชุมทุกครั้ง
คณะกรรมการตรวจสอบได้หารือร่วมกับกรรมการผู้จัดการ ผู้บริหาร ผู้สอบบัญชี ผู้ตรวจสอบภายใน
และได้รายงานแสดงความเห็นและให้ข้อเสนอแนะอย่างอิสระตามที่พึงจะเป็น
คณะกรรมการตรวจสอบรายงานผลการดำเนินงานต่อคณะกรรมการเป็นประจำทุกไตรมาส
ซึ่งสรุปสาระสำคัญของผลการดำเนินงานการให้ความเห็นและข้อสังเกตในเรื่องต่างๆ ดังนี้

1.  การสอบทานระบบรายงานทางการเงิน
    คณะกรรมการตรวจสอบได้สอบทานงบการเงินทั้งประจำไตรมาสและประจำปีของบริษัทร่วมกับผู้สอบบัญชีของบริษัทและฝ่ายบริหารทั้งในประเด็นความถูกต้องเชื่อถือได้และความเหมาะสมก่อนที่จะมีการนำเสนองบการเงินเพื่อขออนุมัติจากที่ประชุมคณะกรรมการ
    การสอบทานจะมุ่งเน้นรายการบัญชีที่สำคัญรายการที่มีการเปลี่ยนแปลงอย่างมีนัยสำคัญ
    รายการปรับปรุง รายการประมาณการทางบัญชี ตลอดจนการเปิดเผยข้อมูลที่มีความสำคัญ
    เพื่อให้มั่นใจได้ว่างบการเงินได้แสดงรายการอย่างเหมาะสม ชัดเจน เพียงพอ ทันเวลา
    และเป็นประโยชน์อย่างแท้จริงต่อนักลงทุน และบุคคลอื่นๆ ที่ใช้ประโยชน์จากงบการเงิน
    จากผลการสอบทาน คณะกรรมการตรวจสอบมีความเห็นว่างบการเงินในปี 2554
    มีความถูกต้อง ครบถ้วน เชื่อถือได้และเป็นไปตามมาตรฐานรายงานทางการเงิน

2.  ระบบควบคุมภายในของบริษัท
    คณะกรรมการตรวจสอบได้สอบทานความเพียงพอของระบบการควบคุมภายในของบริษัทอย่างสม่ำเสมอ
    โดยพิจารณาจากผลการตรวจสอบของผู้ตรวจสอบภายในและผู้สอบบัญชี
    คณะกรรมการตรวจสอบจะรายงานประเด็นข้อบกพร่องสำคัญ
    พร้อมทั้งแนวทางแก้ไขไปยังคณะกรรมการด้วยเสมอ
    วิธีการนี้จะเป็นการให้ผู้บริหารของบริษัทจัดให้มีระบบควบคุมภายในที่เพียงพอและมีประสิทธิภาพต่อการบริหารธุรกิจอย่างบรรลุผล
    มีระบบปฏิบัติงานที่มีประสิทธิภาพ
    ตลอดจนมีการดูแลรักษาทรัพย์สินและการบริหารบุคลากรที่มีประสิทธิผล ทั้งนี้
    คณะกรรมการตรวจสอบมีความเห็นว่า โดยรวมแล้วบริษัทมีระบบควบคุมภายใน
    และระบบควบคุมของฝ่ายบริหารในเกณฑ์เพียงพอ

3.  การทำรายการที่อาจมีความขัดแย้งทางผลประโยชน์
    คณะกรรมการตรวจสอบได้สอบทานและพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทยเพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท
    ซึ่งคณะกรรมการตรวจสอบ
    มีความเห็นว่ารายการที่เกี่ยวโยงกันได้พิจารณานั้นเป็นการทำธุรกิจตามปกติมีความสมเหตุสมผล
    เป็นประโยชน์สูงสุดต่อบริษัทและได้ให้ความเห็นแก่ฝ่ายบริหารเพื่อใช้เป็นแนวทางมาตรฐานในการปฏิบัติงาน

4.  การปฏิบัติตามกฎหมายและกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
    (กลต.) ตลาดหลักทรัพย์แห่งประเทศไทย และกฎหมายที่เกี่ยวข้อง
    คณะกรรมการตรวจสอบได้ติดตามโดยการสอบทานงานต่างๆเพื่อให้มั่นใจว่า
    บริษัทได้ถือปฏิบัติตามกฎหมายต่างๆที่เกี่ยวข้องทั้ง พรบ.หลักทรัพย์และตลาดหลักทรัพย์ ประกาศ
    ข้อกำหนดของคณะกรรมการกำกับตลาดทุน สำนักงาน กลต.
    และตลาดหลักทรัพย์แห่งประเทศไทยตลอดจนหน่วยงานที่เกี่ยวข้องกับการดำเนินธุรกิจของบริษัท
    ทั้งนี้ คณะกรรมการตรวจสอบพบว่าบริษัทได้ถือปฏิบัติตามกฎหมาย
    และกฎระเบียบที่บังคับใช้กับบริษัทและมีผลในปี 2554 แล้ว

5.  การรายงานต่อคณะกรรมการ
    คณะกรรมการตรวจสอบได้รายงานผลการปฏิบัติงานของผู้ตรวจสอบภายในกับคณะกรรมการ
    ทราบทุกไตรมาส โดยได้ให้ข้อเสนอแนะที่เป็นประโยชน์ต่อการบริหารงานของฝ่ายบริหาร
    ซึ่งฝ่ายบริหารได้ดำเนินการปรับปรุงแก้ไขตามข้อเสนอะแนะอย่างเหมาะสม

6.  การพิจารณาคัดเลือกและเสนอแต่งตั้งผู้สอบบัญชี ในปี 2554
    คณะกรรมการตรวจสอบได้มีการประชุมร่วมกับผู้สอบบัญชี
    ซึ่งไม่พบประเด็นสำคัญเกี่ยวกับรายงานทางการเงิน และโดยรวมแล้วในปี 2554
    คณะกรรมการตรวจสอบพบว่า ผู้สอบบัญชีได้ปฏิบัติงานการตรวจสอบได้อย่างเหมาะสมแล้ว
    ในการประชุมเพื่อพิจารณาเสนอแนะการแต่งตั้งผู้สอบบัญชีและค่าตอบแทนประจำปีต่อคณะกรรมการ
    คณะกรรมการตรวจสอบได้เสนอ นายพิชัย ดัชณาภิรมย์ หรือ นางสาวสุลลิต อาดสว่าง หรือ
    นางสาววันนิสา งามบัวทอง แห่งบริษัท สอบบัญชีธรรมนิติ จำกัด เป็นผู้สอบบัญชีประจำปี 2555
    ต่อคณะกรรมการเพื่อขออนุมัติต่อที่ประชุมผู้ถือหุ้น
    เนื่องจากการปฏิบัติงานที่ผ่านมาของสำนักงานสอบบัญชีดังกล่าวอยู่ในเกณฑ์มาตรฐานในวิชาชีพ

7.  การพิจารณาคัดเลือกและเสนอแต่งตั้งผู้ตรวจสอบภายใน ในปี 2554
    คณะกรรมการตรวจสอบได้มีการประชุมร่วมกับฝ่ายบริหาร
    ซึ่งได้มีความเห็นร่วมกันให้บริษัทจัดจ้างผู้ตรวจสอบภายในจากบริษัทภายนอกที่มีมาตรฐานทางวิชาชีพเป็นที่ยอมรับและสามารถดำเนินการตรวจสอบภายในได้อย่างมีประสิทธิภาพ
    รวมทั้งมีความอิสระในการรายงานข้อมูลอันเป็นข้อเท็จจริงที่เกิดขึ้นต่อคณะกรรมการตรวจสอบ
    ซึ่งจะช่วยให้การทำงานด้านการกำกับดูแลกิจการ
    ระบบการควบคุมภายในของกิจการให้มีประสิทธิภาพ โดยในปี 2555
    คณะกรรมการตรวจสอบได้พิจารณาคัดเลือกผู้ตรวจสอบภายใน
    ซึ่งเมื่อได้พิจารณาจากประสบการณ์การตรวจสอบภายในและคุณสมบัติของผู้ตรวจสอบภายในแล้ว
    คณะกรรมการตรวจสอบจึงมีมติให้เสนอต่อคณะกรรมการ แต่งตั้งให้ บริษัท กรินทร์ ออดิท
    จำกัด เป็นผู้ตรวจสอบภายในประจำปี 2555
    ทั้งนี้แผนงานการตรวจสอบและขอบเขตงานการตรวจสอบของบริษัท
    ให้เป็นไปตามที่คณะกรรมการตรวจสอบได้พิจารณาและอนุมัติ

วันที่ 6 มีนาคม 2555

ในนามคณะกรรมการตรวจสอบ

[]

(รองศาสตราจารย์บรรเลง ศรนิล)

ประธานคณะกรรมการตรวจสอบ